DA Den Europæiske Unions Tidende C 177/21

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 177/09)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»CABALLA DE ANDALUCÍA«

EF-Nr.: ES-PDO-005-0281-19.03.2003

BOB ( ) BGB ( X )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed

Navn: Subdirección General de Sistemas de Calidad Agroalimentaria y Agricultura Biológica, Dirección General de Industria Agroalimentaria y Alimentación, Secretaria General de Agricultura y Alimentación del Ministerio de Agricultura, Pesca y Alimentación de España Adresse: Paseo Infanta Isabel no 1 E-28071 Madrid Tlf. (34) 913 47 53 94 Fax (34) 913 47 57 10 E-mail: sgcaproagra@mapya.es

2. Ansøgende sammenslutning

Navn: Asociación de Fabricantes de Conservas de Pescado «Andaluces Artesanos de la Mar» Adresse: C/ Galdámes, no 1 E-21400 Ayamonte (Huelva) Tlf. (34) 959 32 10 43 Fax (34) 959 32 01 06 E-mail: consercon@telefónica.net Sammensætning: Producent/forarbejdningsvirksomhed (X) Andet ( )

3. Produktets art

Kategori 1.7 — Fisk, bløddyr, skaldyr, ferske, og produkter på basis heraf

4. Varespecifikation

(Sammenfatning, jf. forordning (EF) nr. 510/2006, artikel 4, stk. 2)

4.1. Navn: »Caballa de Andalucía«

4.2. Beskrivelse: Håndværksmæssigt fremstillet konserves af makrelfilet i olie.

Til fremstillingen af konserves anvendes fiskearten »Scomber japonicus«, som er en fisk med en torpedoformet, langstrakt krop, en spids mund og en smal halefinne. Den har to tydeligt adskilte rygfinner. Hovedet og kroppen er dækket med små skæl. Den har en grønblå farve, som brydes af striber og bånd, der strækker sig ned til sidelinjen. Siderne og bugen har en perlemorsglans med gråblå bånd. En makrel bliver normalt mellem 20 cm og 30 cm.

Denne konserves fremstilles ved en håndværksmæssig proces, der traditionelt anvendes i Andalusien. Makrellens skind fjernes manuelt uden anvendelse af kemiske produkter, hvorved der opnås et produkt af høj kvalitet med en gråhvid farve, en fast, cremet og saftig konsistens, en mild lugt og en meget karakteristisk smag.

Fisken nedlægges udelukkende i olivenolie eller solsikkeolie.

4.3. Geografisk område: Området for fremstilling af denne konserves er kommunerne Almería, Adra, Carboneras, Garrucha og Roquetas de Mar i provinsen Almería; Algeciras, Barbate, Cádiz, Chipiona, Conil, La Línea, Puerto de Santa María, Rota, Sanlúcar de Barrameda og Tarifa i provinsen Cádiz; Almúñecar og Motril i provinsen Granada; Ayamonte, Cartaya, Huelva, Isla Cristina, Lepe, Palos de la Frontera og Punta Umbría i provinsen Huelva; Estepona, Fuengirola, Málaga, Marbella y Vélez-Málaga i provinsen Málaga.

4.4. Bevis for oprindelse: Kun arten »Scomber japonicus« anvendes til denne makrelkonserves.

Fremstillingen og pakningen af makrelkonserves foregår i konservesfabrikker, som ligger i det geografiske produktionsområde og er indskrevet i kontrolorganets register. Herved overholdes varespecifikationens anførte kriterier, hvoraf særlig skal nævnes den håndværksmæssige forarbejdning. Den indebærer metoder og forarbejdningsprocesser, som anvendtes i tidligere tider og sikrer, at fiskens naturlige egenskaber bevares. I de registrerede foretagender, hvor denne forarbejdningsproces foregår, må der ikke fremstilles andre håndværksprodukter.

Kontrolorganet (Consejo Regulador) foretager regelmæssige inspektioner for at kontrollere, at de produkter, der ønskes beskyttet, er fremstillet i overensstemmelse med varespecifikationen, især med hensyn til produkternes oprindelse og den håndværksmæssige forarbejdning. Med henblik på kontrol af fremstillingsprocessen fører ejerne af de registrerede konservesfabrikker bog over anvendte råmaterialer og færdige produkter for hver dag, deres virksomhed anvendes til at fremstille produkter med beskyttet betegnelse.

Makrelkonserves, der er kontrolleret og fundet i overensstemmelse med varespecifikationen, certificeres af kontrolorganet, som forsyner virksomheden med nummererede etiketter, og produktet vil efterfølgende blive markedsført med garanti for oprindelse og håndværksmæssig fremstilling, hvorved fiskens naturlige egenskaber er bevaret.

4.5. Fremstillingsmetode: De konserverede fileter af fiskearten »Scomber japonicus« fremstilles på følgende måde: Hovedet tages af og indvoldene tages ud, hvorefter fisken skylles ren for blod og slim. Kogningen sker ved, at fisken lægges i kogende vand tilsat salt. Under denne proces kontrolleres PH-værdi og CL-indhold meget nøje. Derefter flås fisken manuelt. Det er et særlig vigtigt aspekt ved fremstillingen af produktet, for når der ikke anvendes kemiske stoffer, bevarer fisken sine naturlige egenskaber, og man får et produkt af høj kvalitet. Fiskefilterne uden skind og ben emballeres i metal- eller glasbeholdere, der er steriliseret ved varmebehandling for at fjerne alle mikroorganismer. Denne fremstillingsmåde bevarer den håndværksmæssige tilgang, som traditionelt er blevet anvendt på dette område. Den gør det som ovenfor beskrevet muligt samtidig at konservere fisken og bevare alle dens naturlige egenskaber, som ellers går tabt under den kemiske flåning, der indgår i den industrielle forarbejdning.

4.6. Tilknytning til området: Fiskeriet af vandrende arter i Sydspanien går 3.000 år tilbage i tiden, fra fønikerne og tarteserne begyndte at fange tun, auxide og makrel ved hjælp af små net, primitive ruser og de velkendte kroge. Araberne indførte tunfiskenettet i havene syd for Andalusien. Disse tunfiskenet er endnu den dag i dag en af de vigtigste kilder til at skaffe råvarer — fisk — til vores virksomheder.

Ud over fiskeriet er det også værd at huske på betydningen af industrien for forarbejdning af disse vandrende arter, som startede i det 1. århundrede i vores tidsregning under Romerrigets storhedstid. Alle former for tun og makrel blev forarbejdet på fabrikker, som blomstrede op langs hele den andalusiske kyst. De kendte ruiner Baelo Claudia de Bolonia (Tarifa) med deres stadig synlige kar er bare ét eksempel. Der opstod store byer i forbindelse med romernes saltningsindustri. De 40 fabrikker i Cádizbugten og langs sydøstkysten blev berømte for deres saltlager og især for deres forskellige typer fiskesovs (garum, mauria og alex).

Konservesindustrien for fiskeriprodukter i Andalusien er en del af en ældgammel tradition, som stadig holdes i hævd. Den andalusiske konservesindustri har fortsat de kvalitetsegenskaber, der kendetegner den. De er et resultat af de forarbejdede arters tilknytning til den andalusiske kysts fysiske miljø, konservesvirksomhedernes familietradition og fremstillingsprocessens håndværksmæssige og traditionelle karakter, som forsøger at holde stand mod industrielle processer. De er nødvendigvis mindre omkostningskrævende derved, at de kræver mindre arbejdskraft, eftersom de anvender kemiske midler til at fjerne det, som vores virksomheder foretager manuelt. Derved bevares traditionen, og produktet bibringes en særlig naturlig kvalitet, som adskiller det fra lignende industrielt fremstillede produkter gennem dets faste, cremede og saftige konsistens, milde lugt og meget karakteristiske smag, som udgør forbindelsen mellem produktet og dets geografiske område.

Der er altid blevet fanget makrel af arten »Scomber japonicus« i Andalusien, hvor den er et almindeligt og traditionelt produkt i den andalusiske forarbejdningsindustri. Samtidig er den håndværksmæssige konservesindustri blevet drevet af familiefirmaer i form af små og mellemstore virksomheder, hvor ejeren, der har grundlagt virksomheden, eller hans efterkommere har været ledere, hvilket har gjort det muligt at bevare de håndværksmæssige fremstillingsmetoder. Denne industris lange tradition i Andalusien, hvor forældre har videregivet deres erfaringer med den håndværksmæssige forarbejdning af dette produkt til deres børn, sikrer en meget dygtig arbejdskraft, men er i fare for at forsvinde på grund af truslen fra førnævnte industrielle forarbejdningsprocesser.

Dertil kommer, at de andalusiske konservesfabrikker ligger i de dele af Andalusien, som er mest afhængige af fiskeriet. De er derfor i vid udstrækning med til at bevare beskæftigelsen i disse samfund, ikke mindst fordi den håndværksmæssige fremstilling skaber et stort antal arbejdspladser. Sektoren er derfor truet af industrialiseringen, og dens overlevelse er ikke bare en forudsætning for at bevare kvaliteten af disse produkter, men rummer også et meget vigtigt socialt aspekt.

4.7. Kontrolorgan:

Navn: Consejo Regulador de las Denominaciones Específicas «Caballa de Andalucía» y «Melva de Andalucía» Adresse: Glorieta del Agua no 4. Edificio Aljamar Center E-41940 Tomares (Sevilla) Tlf. (34) 954 15 18 23 E-mail: consejoregulador@caballaymelva.com

Kontrolorganet (Consejo Regulador de las Denominaciones Específicas »Caballa de Andalucía« y »Melva de Andalucía«) opfylder norm EN 45011.

4.8. Mærkning: Teksten »Caballa de Andalucía« skal altid være angivet. Etiketterne godkendes af kontrolorganet. De nummererede etiketter udstedes af kontrolorganet.

(1) EUT L 93 af 31.3.2006, s. 12.